**Nota de premsa**

**20 de gener de 2020**

**L'ecografia pulmonar, clau per prevenir futures complicacions en pacients amb insuficiència cardíaca aguda**

* **Investigadors de Sant Pau adscrits al CIBERCV impulsen un assaig clínic pioner que demostra la utilitat d'aquesta tècnica senzilla i econòmica, que ajuda a reduir les descompensacions per insuficiència cardíaca**
* **L’ecografia pulmonar detecta eficaçment l'excés de líquid i la congestió pulmonar, un dels principals motius d'ingrés hospitalari**
* **La insuficiència cardíaca suposa la primera causa d'hospitalització en pacients majors de 65 anys a l’Estat. A més, després de l'alta el risc de reingrés és molt elevat, estimant-se fins en un 50% durant els primers 6 mesos.**

**Madrid, Barcelona 20 de gener de 2020.- L'ecografia pulmonar és una tècnica de gran utilitat per poder prevenir noves descompensacions en pacients amb insuficiència cardíaca. Així ho demostra un estudi publicat a la prestigiosa revista European Journal of Heart Failure, liderat pel Dr. Joan Cinca, del Grup de Cardiologia Clínica i Translacional de l’Insitut de Recerca de Sant Pau i de la Unitat d’Arítmies del Servei de Cardiologia de l'Hospital de Sant Pau, ambdós adscrits al CIBER de Malalties Cardiovasculars (CIBERCV).**

Mitjançant l'assaig clínic LUS-HF els investigadors han estat pioners en valorar si una estratègia de seguiment amb ecografia pulmonar en pacients, després d'un ingrés hospitalari per insuficiència cardíaca, pot millorar el seu pronòstic. Aquesta tècnica no invasiva permet detectar la congestió pulmonar a la capçalera del pacient. L'excés de líquid es manifesta mitjançant artefactes que simulen "cues d'estel" i que reben el nom de línies B, que poden ser marcadors de mal pronòstic. Al respecte, estudis previs han demostrat que aquesta tècnica és més sensible que l'auscultació.

Segons explica, Joan Cinca, *"aquesta tècnica senzilla, ràpida i econòmica pot canviar la sistemàtica de seguiment ambulatori dels pacients que ingressen per insuficiència cardíaca i podria contribuir a reduir substancialment els reingressos hospitalaris".*

En aquest estudi es van incloure 123 pacients assignats a l'atzar a una estratègia de seguiment estàndard o a una estratègia guiada per l'ecografia pulmonar; i es va valorar la taxa d'un esdeveniment combinat que incloïa la consulta urgent o l'ingrés per descompensació d'insuficiència cardíaca i la mortalitat en un període de sis mesos.

Els investigadors van descobrir que l'estratègia guiada per ecografia pulmonar va presentar una taxa significativament menor de l'esdeveniment combinat (un 23% davant el 40% del grup de seguiment estàndard). *"Aquesta reducció es va deure fonamentalment a un descens en el nombre de visites urgents per descompensació d'insuficiència cardíaca, per la qual cosa vam concloure que els resultats d'aquest assaig clínic converteixen a l'ecografia pulmonar en una eina complementària a l'exploració física, la implementació pot modificar el pronòstic de pacients amb insuficiència cardíaca ",* explica Joan Cinca.

Al respecte, els pacients del grup d’ecografia pulmonar van tenir dosis més elevades de diürètics a la fi de l'estudi, especialment aquells amb més congestió detectada en la prova, i no van augmentar més els episodis d'hipotensió o empitjorament de la funció renal.

**Primera causa d'hospitalització en majors de 65 anys**

La insuficiència cardíaca és aquella condició en la qual el cor no pot bombejar suficient sang als teixits. Els símptomes típics són el cansament i la falta d'aire, freqüentment motivats per l'acumulació de líquid en els pulmons. Constitueix un problema sanitari de primera magnitud, i a Espanya suposa la primera causa d'hospitalització en pacients majors de 65 anys. A més, després de l'alta el risc de reingrés és molt elevat, estimant-se fins en un 50% durant els primers 6 mesos. Per tant, és una prioritat per al sistema de salut buscar estratègies que disminueixin aquesta possibilitat, obrint aquest assaig clínic una nova via.

**Enllaç a l’article de referència:** <https://www.ncbi.nlm.nih.gov/pubmed/31667987>

**Lung ultrasound-guided treatment in ambulatory patients with heart failure:**

**a randomized controlled clinical trial (LUS-HF study)**

Mercedes Rivas-Lasarte, Jesús Álvarez-García, Juan Fernández-Martínez, Alba Maestro, Laura López-López, Eduard Solé-González, Maria J. Pirla, Nuria Mesado, Sonia Mirabet, Paula Fluvià, Vicens Brossa, Alessandro Sionis, Eulàlia Roig and Juan Cinca

**El CIBERCV**

El CIBER (Consorci Centre de Recerca Biomèdica en Xarxa, M.P.) depèn de l'Institut de Salut Carlos III - Ministeri de Ciència, Innovació i Universitats - i està cofinançat pel Fons Europeu de Desenvolupament Regional (FEDER). El CIBER de Malalties Cardiovasculars (CIBERCV) el formen 40 grups de recerca seleccionats sobre la base de la seva excel·lència científica pertanyents a 24 institucions consorciades. El seu treball s'articula al voltant de 6 línies d'investigació enfocades en els principals desafiaments de la salut cardiovascular, amb 4 programes longitudinals (dany miocàrdic, malaltia arterial, insuficiència cardíaca i cardiopaties estructurals) i 2 programes transversals (biomarcadors i plataformes, i epidemiologia i prevenció cardiovascular).

**L'Hospital de la Santa Creu i Sant Pau**

L'Hospital de la Santa Creu i Sant Pau és una institució centenària de serveis de salut de la ciutat de Barcelona i un referent a Catalunya en assistència, docència i investigació.

L'Hospital se centra en les persones i està obert al seu entorn sanitari i a la societat més propera, però també és un referent com a centre d'atenció especialitzada terciària i d'alta complexitat en els àmbits nacional i internacional.

**IIB-Sant Pau**

**L'IIB-Sant Pau té per missió la millora de la salut i qualitat de vida de les persones a través de la producció i difusió del coneixement científic, la generació d’innovació sanitària i la seva aplicació en la pràctica clínica i la política sanitària. Per a tal finalitat i dins el context de model d’Instituts Sanitaris Acreditats per l’Instituto de Salud Carlos III, l’Institut de Recerca de l’Hospital de Sant Pau juntament amb 9 entitats més del seu entorn  han convergit per crear un centre d’investigació d’alt nivell orientat a desenvolupar noves tècniques i processos que permetin millorar la qualitat de vida del ciutadà.**

[www.recercasantpau.cat](http://www.recercasantpau.cat/)

**Més informació:**

Hospital de la Santa Creu i Sant Pau

Abraham del Moral

Cap de premsa

[adelmoralp@santpau.cat](mailto:adelmoralp@santpau.cat)

93 553 78 30

CIBER

Departamento de comunicación

[comunicacion@ciberisciii.es](mailto:comunicacion@ciberisciii.es)

91 171 81 19